Die sleutel tot 'n sterker immuunstelsel - Corona Krisissentrum
Tuis / COVID-19 / Die sleutel tot 'n sterker immuunstelsel
Die sleutel tot 'n sterker immuunstelsel
Terwyl geen aanvulling, dieet of leefstylaanpassing ─ behalwe sosiale distansiëring en die beoefening van behoorlike higiëne ─ kan verhoed dat jy Covid-19 opdoen nie, kan sekere dieet- en leefstylaanpassings jou liggaam se natuurlike weerstand verhoog en jou help in die geveg teen skadelike organismes wat siektes veroorsaak.
Dis nou belangriker as ooit om jou immuniteit te versterk, en goeie ingewandgesondheid kan help. "Sonder 'n gesonde ingewande is jy maklik 'n teiken vir siektes," sê Mariza van Zyl, 'n dieetkundige van die Paarl.
Jou immuunstelsel is 'n komplekse leërmag van selle wat daar is om potensiële gevaarlike indringers te identifiseer en te vernietig. Maar om dit effektief te kan doen, moet die leërmag in die bes moontlike toestand wees om te veg.
Ongelukkig word ons immuunstelsel soos ons ouer word, swakker en minder effektief. Daar is egter dinge wat ons kan doen om dit in 'n goeie toestand te hou. Een manier is om jou mikrobioom, oftewel die vele mikrobes wat in jou ingewande woon, te versterk. Dit is die spil waarom ons gesondheid, ons gemoedstoestand, beter slaap, voorkoming van allergieë en veral ons immuniteit draai.
Ons persoonlike mikrobioom ─ 'n gemeenskap van triljoene bakterieë, virusse, swamme en ander mikrobes wat hoofsaaklik in die dunderm of kolon leef ─ word gevorm deur ons genetika, maar dit word ook sterk beïnvloed deur wat ons eet, hoe ons oefen en hoe ons daagliks leef.
Dis belangrik om, soos ons ouer word, baie "goeie" bakterieë in ons ingewande te hê. Dit beskerm ons nie net teen siektes weens 'n virus of bakterie (kiem) nie, maar ook siektes wat ons kry as gevolg van onderliggende inflammasie, oorgewig, insulienweerstandigheid, hartsiekte, artritis, outoïmmuunsiektes, senustelselsiektes, depressie, Alzheimersiekte en kanker.
Jou dieet is belangrik
Een van die beste maniere om die goeie mikrobes wat in ons ingewande leef te verbeter, is om voedselsoorte soos groente, vrugte, volgraan, lensies, boontjies, neute, sade, speserye en olyfolie, sowel as olierige vis, kaas en volroomjogurt te eet.
Ander voedselsoorte wat voordelig is vir ons mikrobioom en dus ook ons immuniteit, is gefermenteerde kosse soos kefir (tuisgemaakte jogurt), suurkool, kimchi (gepekelde groente) en suurdeegbrood. Hierdie probiotika-ryk kosse is ook propvol vitamien C, yster en sink, wat bekend is dat dit die immuunstelsel versterk. Groen tee, sampioene en knoffel is ook voordelig.
Vermy verwerkte voedsel soos wegneemetes en klaargemaakte etes (of verminder dit ten minste) omdat dit die groei van ongesonde bakterieë in die spysverteringstelsel aanmoedig.
Verdere wenke waarmee jy jou liggaam natuurlik kan versterk
Navorsing toon dat mense wat onvoldoende of swak gehalte slaap kry 'n hoër vatbaarheid vir siektes het terwyl voldoende slaap jou natuurlike immuniteit kan versterk. Volwassenes moet probeer om elke nag sewe of meer ure slaap in te kry, terwyl tieners agt tot tien ure slaap nodig het en jonger kinders en babas tot veertien uur.
Sukkel jy om te slaap? Verminder jou skermtyd met ten minste 'n uur voordat jy bed toe gaan. Die blou lig wat jou selfoon-, TV- en rekenaarskerm uitstraal, ontwrig jou sirkadiese ritme ('n interne proses wat jou slaap-wakker-siklus reguleer en ongeveer elke 24 uur herhaal word) en beïnvloed so jou slaappatroon. Ander wenke vir slaaphigiëne sluit in om in 'n donker kamer te slaap of 'n slaapmasker te gebruik, elke aand op dieselfde tyd te gaan slaap en te sorg dat jy gereeld oefening kry.
Studies dui aan dat selfs 'n enkele sessie van matige oefening die doeltreffendheid van entstowwe by mense met 'n verswakte immuunstelsel kan verhoog. Gereelde, matige oefening kan ook inflammasie verminder en jou immuunselle help om gereeld te regenereer. Matige oefening kan insluit stap, fietsry, draf en swem. Mik vir ten minste 150 minute matige oefening per week.
Dit beskerm jou nie noodwendig teen kieme en virusse nie, maar dis belangrik vir jou algemene gesondheid. Dehidrasie (ontwatering) kan tot komplikasies lei wat jou vatbaarheid vir siektes verhoog. Terwyl tee en sap ook dehidrasie voorkom, word water aanbeveel omdat dit vry van kalorieë, bymiddels en suiker is.
As 'n algemene riglyn moet jy drink as jy dors is maar jy sal meer vloeistowwe nodig hê as jy intens oefen, buite werk of in 'n warm klimaat woon. Namate 'n mens ouer word, dui jou liggaam nie meer genoegsaam aan dat jy dors is nie. Ouer volwassenes moet dus seker maak hulle drink gereeld water, selfs al voel hulle nie dors nie.
Bestuur jou stresvlakke
Die verligting van spanning en angs is belangrik vir jou immuungesondheid. Op die lang termyn kan stres lei tot inflammasie en wanbalanse in jou immuunfunksie. Aktiwiteite wat jou kan help om jou stres te hanteer, sluit in meditasie, joga, oefen-, joernaal- en ander bewussynspraktyke. Jy kan ook baat vind by 'n terapeut.
Vermy infeksie deur gereeld jou hande te was.
Wees verstandig met die gebruik van aanvullings.
Alhoewel geen aanvulling die vermoë het om Covid-19 te behandel of te voorkom nie, dui studies daarop dat die volgende aanvullings jou liggaam se algemene immuunrespons kan versterk:
Vitamien C kan die tydsduur van verkoues verkort.
Vitamien D ─ 'n tekort kan jou kanse op siekte verhoog, dus kan aanvullings dit teenwerk.
Sink kan die tydsduur van 'n gewone verkoue met 33% verminder.
Vlier (elderberry) kan die simptome van virale boonstelugweginfeksies verminder, maar meer navorsing is nodig.
Echinacea laat 'n pasiënt effens vinniger as normaalweg herstel van verkoues.
Knoffelaanvullings kan die voorkoms van 'n gewone verkoue met ongeveer 30% verlaag. Meer navorsing is egter nodig.